টাঙ্গাইলদর্পণ নিউজ ডেস্ক: সরকারের সার্বিক প্রচেষ্টায় এগিয়ে যাচ্ছে বাংলাদেশ। আওয়ামী লীগ সরকারের চলমান আর্থ-সামাজিক উন্নয়নে সর্বক্ষেত্রে স্বয়ংসম্পূর্ণতা অর্জন করেছে বাংলাদেশ। দেশবাসীর বসতবাড়ি নির্মাণ সংক্রান্ত আর্থিক জটিলতা সমাধানে হাউস বিল্ডিং ফাইনান্স কর্পোরেশন (বিএইচবিএফসি) বাড়িয়েছে সহযোগীতার হাত। সহজ শর্তে ঋণ নিয়ে বাড়ি নির্মাণের সুন্দর সুযোগ সৃষ্টি করেছে সরকার। কিন্তু আওয়ামী লীগ সরকারের টানা প্রায় দশ বছরের সুশাসনে বাংলাদেশের মানুষ এতটাই আর্থিক ও সামাজিকভাবে স্বয়ংসম্পূর্ণ হয়েছে যে কেউ আর ঋণ নিয়ে বাড়ি বানাতে চান না। বরং নিজ অর্থ ব্যয় করেই বাড়ি নির্মাণ করছেন তারা। তাই ঋণ নেওয়ার জন্য ঋণগ্রহীতা খুঁজে পাচ্ছে না হাউস বিল্ডিং ফাইনান্স কর্পোরেশন। এমনকি মানুষের কাছে ধরনা দিয়েও ঋণ বিতরণ করতে পারছে না প্রতিষ্ঠানটি। তাই প্রতিষ্ঠানের ব্যবস্থাপনা পরিচালক অনেকটাই হতাশা নিয়ে ঋণ বিতরণে তাদের অক্ষমতা নিয়ে আক্ষেপ প্রকাশ করেছেন।